Linus Fröberg

Seuraura

Fröberg on Nor IK:n kasvatti. Hän debytoi seuran miesten joukkueessa vain 15-vuotiaana Ruotsin neljänneksi korkeimmalla sarjatasolla maan II-divisioonassa kaudella 2008–2009. Kaudeksi 2009–2010 Fröberg siirtyi Brynäs IF:n J18-junioreihin. Hän oli J18 Allsvenskanissa joukkueen paras maalintekijä kahdeksalla osumallaan. Fröberg voitti kauden päätteeksi sarjan mestaruuden. Kauden 2010–2011 päätteeksi hän voitti J18 Allsvenskanin pronssia. Fröberg pelasi suurimman osan kaudestaan seuran J20-junioreissa. Hän debytoi kauden aikana myös Brynäsin Elitserien-joukkueessa, jossa Fröberg pelasi kaksi runkosarja- ja kolme playoff-ottelua ilman tehopisteitä. Hän teki Elitserien-debyyttinsä runkosarjan toiseksi viimeisellä kierroksella 3. maaliskuuta 2011 vieraissa HV71:tä vastaan. Fröberg sai ottelussa jääaikaa 5.01 minuuttia.
Kaudeksi 2011–2012 Fröberg siirtyi Färjestad BK:n J20-junioreihin. Hän nousi joukkueen kapteeniksi. Fröberg oli Färjestadin paras pistemies ja syöttäjä tehoilla 17+35=52, joilla hän jakoi J20 SuperElitin pistepörssin viidennen sijan Timrå IK:n Douglas Lögdalin kanssa. Fröberg oli joukkueen paras pistemies ja syöttäjä myös pudotuspeleissä tehoilla 3+5=8. Hän pelasi kauden aikana Elitserienissä yhdeksän runkosarja- ja kaksi playoff-ottelua ilman tehopisteitä. Fröberg pelasi myös viisi European Trophy -ottelua ilman tehopisteitä. Hän pelasi miesten pelejä myös neljä ottelua lainalla sarjatasoa alempana HockeyAllsvenskan-joukkue Mora IK:ssa.
Huhtikuussa 2012 Fröberg teki Färjestadin kanssa 1+1-vuotisen Elitserien-sopimuksen. Hän pelasi liigassa 34 runkosarjaottelua tehden kolme syöttöpistettä. Tammikuussa 2013 Färjestad lainasi Fröbergin Allsvenskan-joukkue Malmö Redhawksiin, jossa hän pelasi 11 ottelua. Loppukaudella Fröberg vahvisti Färjestadin J20-junioreita, jossa hän voitti J20 SuperElitin pronssia. Maaliskuussa 2013 Fröberg teki seuran kanssa kaksivuotisen jatkosopimuksen. Hän pelasi suurimman osan kaudestaan lainalla Allsvenskan-joukkue Södertälje SK:ssa. Fröberg palasi loppukaudella Färjestadin vahvuuteen. Hän teki SHL-uransa avausmaalin toisessa puolivälieräottelussa 18. maaliskuuta 2014 Brynäs IF:ää vastaan. Seuraavassa ottelussa 20. maaliskuuta 2018 Fröberg ratkaisi Färjestadille 1–2-voiton. Hän voitti kauden päätteeksi SHL-hopeaa.
Kaudeksi 2014–2015 Fröberg siirtyi vuoden mittaisella sopimuksella Allsvenskan-joukkue BIK Karlskogaan. Hän oli joukkueen paras syöttäjä ja kolmanneksi paras pistemies tehoilla 8+27=35. Kaudeksi 2015–2016 Fröberg palasi SHL:ään ja siirtyi kaksivuotisella sopimuksella Växjö Lakers HC:n riveihin. Hänen ensimmäinen kokonainen SHL-kautensa toi 52 runkosarjaottelussa tehot 3+10=13 ja 12 playoff-ottelussa kaksi maalia. Kuudennessa välieräottelussa 11. huhtikuuta 2016 Skellefteå AIK:ta vastaan Fröberg ratkaisi Lakersille 4–3-jatkoaikavoiton ajassa 76.10, mikä tasoitti ottelusarjan 3–3:een. Lakers kuitenkin hävisi ottelusarjan seitsemännen ottelun päätteeksi ja jäi ilman finaalipaikkaa. Tammikuussa 2017 Fröberg teki joukkueen kanssa kaksivuotisen jatkosopimuksen.
Fröberg voitti kauden 2017–2018 päätteeksi Ruotsin-mestaruuden. Samalla kaudella hän jakoi Mestarien liigan tehotilaston voiton joukkuetoverinsa Oliver Bohmin kanssa lukemalla +10. Fröberg voitti CHL-hopeaa.

Muuta

Fröbergin isä Thomas on entinen alempien sarjojen puolustaja, joka toimii nykyään BIK Karlskogan Allsvenskan-joukkueen urheilutoimenjohtajana.